
Temeljem članka 18. stavak 1. Zakona o proračunu ("Narodne novine" broj 144/21.) i članka 30. točka 4. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), Skupština Osječko-baranjske županije donijela je na 36. sjednici 20. ožujka 2025. godine

O D L U K U

o izmjeni Odluke o izvršavanju
Proračuna Osječko-baranjske županije
za 2025. godinu
Članak 1.


U Odluci o izvršavanju Proračuna Osječko-baranjske županije za 2025. godinu ("Županijski glasnik" broj 14/24.) članak 9. mijenja se i glasi:
''Proračunski korisnici sredstva koriste u skladu sa svojim godišnjim financijskim planom prema dinamici priljeva i odljeva sredstava.

Ako se tijekom proračunske godine, zbog izvanrednih okolnosti, povećaju rashodi i izdaci odnosno smanje prihodi i primici, financijski plan proračunskog korisnika uravnotežuje se novim prihodima i primicima odnosno smanjenjem predviđenih rashoda i izdataka.

Uravnoteženje financijskog plana proračunskog korisnika provodi se tijekom proračunske godine izmjenama i dopunama financijskog plana prema postupku za donošenje financijskog plana utvrđenom Zakonom o proračunu.
Izmjene i dopune financijskog plana proračunskog korisnika koje se odnose na financiranje iz izvora općih prihoda i primitaka, odnosno iz proračuna Županije, nije moguće provesti bez preraspodjela ili izmjena i dopuna Proračuna.

Iznimno, izmjene i dopune financijskog plana iz stavka 4. ovoga članka  proračunski korisnici iz nadležnosti obrazovanja, zdravstva i socijalne skrbi mogu provesti uz suglasnost župana ukoliko su sredstva namijenjena korisnicima planirana na stavkama Proračuna, ali nisu raspoređena po korisnicima u Posebnom dijelu Proračuna.

Izmjene i dopune financijskog plana proračunskog korisnika koje se odnose na financiranje iz izvora vlastiti i namjenski prihodi i primici moguće je provesti bez preraspodjela ili izmjena i dopuna Proračuna, uz suglasnost župana. 

Izmjene i dopune financijskog plana iz prethodnog stavka proračunski korisnik obvezan je uvrstiti u iduće izmjene i dopune Proračuna. 

Nakon donošenja zadnjih izmjena i dopuna Proračuna, proračunski korisnik više ne smije raditi izmjene i dopune financijskog plana iz stavka 6. ovoga članka.
Postupak izmjena i dopuna financijskog plana detaljnije se uređuje Uputom o suradnji između Osječko-baranjske županije i proračunskih/izvanproračunskih korisnika.''
Članak 2.
Ova Odluka stupa na snagu osmoga dana od dana objave u "Županijskom glasniku".

KLASA: 400-06/24-01/8
URBROJ: 2158-01-25-40
Osijek, 20. ožujka 2025.

